b'\n_START_ARTICLE_\nBiserica Stratenia\n_START_SECTION_\nIstoricul cl\xc4\x83dirii\n_START_PARAGRAPH_\nPrima biseric\xc4\x83 mitropolitan\xc4\x83 cunoscut\xc4\x83 este Biserica Alb\xc4\x83 care a fost situat\xc4\x83 aproximativ pe locul pe care este amplasat\xc4\x83 actuala Biseric\xc4\x83 Sf\xc3\xa2ntul Gheorghe. Antonie Ruset, dup\xc4\x83 ce a restaurat biserica Sf\xc3\xa2ntul Nicolae Domnesc, a transferat aici sediul mitropolitan, l\xc4\x83s\xc3\xa2nd \xc3\xaen p\xc4\x83r\xc4\x83sire aceast\xc4\x83 mic\xc4\x83 biseric\xc4\x83. Noul sediu mitropolitan nu era \xc3\xaens\xc4\x83 unanim agreat astfel \xc3\xaenc\xc3\xa2t Anastasia, doamna lui Gheorghe Duca, a hot\xc4\x83r\xc3\xa2t s\xc4\x83 construiasc\xc4\x83 pe cheltuiala sa o nou\xc4\x83 biseric\xc4\x83 mitropolitan\xc4\x83._NEWLINE_Noua biseric\xc4\x83, cu hramul Stratenia (\xc3\x8ent\xc3\xa2mpinarea Domnului) \xc8\x99i Sf\xc3\xa2ntul Nicolae, a fost construit\xc4\x83 al\xc4\x83turi de Biserica Alb\xc4\x83, spre Uli\xc8\x9ba Mare, o parte din teren fiind cump\xc4\x83rat iar alta provenind de la cimitirul Bisericii Albe. Biserica a fost sfin\xc8\x9bit\xc4\x83 \xc3\xaen 1682 \xc8\x99i a fost sediu mitropolitan p\xc3\xa2n\xc4\x83 \xc3\xaen 1766 c\xc3\xa2nd acesta s-a mutat \xc3\xaen biserica Sf\xc3\xa2ntul Gheorghe, construit\xc4\x83 al\xc4\x83turi, pe locul fostei Biserici Albe. Biserica Stratenia a r\xc4\x83mas paraclis pentru elevii Academiei lui Grigore al III-lea Ghica._NEWLINE_Biserica Stratenia a fost demolat\xc4\x83 \xc3\xaen 1833, pe locul ei fiind \xc3\xaen\xc4\x83l\xc8\x9bat\xc4\x83 actuala Catedral\xc4\x83 mitropolitan\xc4\x83 din Ia\xc8\x99i.'